คาดศก.ชะลอเปิดทางให้ธปท.ลดดอกเบี้ย
ศูนย์วิจัยกสิกรไทย ระบุ จีดีพีไทยไตรมาส1 ชะลอลงมาที่ 5.3% ตามคาด ประเมินแนวโน้มทั้งปีอาจขยายตัว 4.8%
21 พ.ค. 2556

ศูนย์วิจัยกสิกรไทย ระบุ จีดีพีไทยไตรมาส1 ชะลอลงมาที่ 5.3% ตามคาด ประเมินแนวโน้มทั้งปีอาจขยายตัว 4.8%
ข้อมูลจีดีพีประจำไตรมาส 1/2556 จากสำนักงานคณะกรรมการพัฒนาการเศรษฐกิจและสังคมแห่งชาติ (สศช.) สะท้อนทิศทางการชะลอตัวของกิจกรรมทางเศรษฐกิจในหลายภาคส่วน โดยเศรษฐกิจไทยชะลอการขยายตัวมาที่ 5.3% เมื่อเทียบกับช่วงเดียวกันปีก่อน (YoY)  ท่ามกลางทิศทางการฟื้นตัวของการส่งออกที่ค่อนข้างล่าช้า และมีผลต่อเนื่องมายังการผลิตภาคอุตสาหกรรม ขณะที่ แรงส่งจากอุปสงค์ในประเทศ ก็เริ่มมีสัญญาณชะลอตัวเช่นกัน ทั้งนี้ สัญญาณที่อ่อนแอของเศรษฐกิจไทยในช่วงต้นปี 2556 ทำให้ สศช. ปรับลดตัวเลขคาดการณ์อัตราการขยายตัวของเศรษฐกิจทั้งปี 2556 ลงมาอยู่ที่ 4.2-5.2%  ใกล้เคียงกับกรอบคาดการณ์ 4.3-5.3% ของศูนย์วิจัยกสิกรไทย
เศรษฐกิจไทยไตรมาส 1/56 ชะลอลงสู่ระดับปกติที่ 5.3%
- เศรษฐกิจไทยชะลอลงในไตรมาส 1/2556 ตามที่ประเมินไว้ โดยมูลค่าผลิตภัณฑ์มวลรวมภายในประเทศ หรือ จีดีพี ขยายตัว 5.3% เมื่อเทียบกับช่วงเดียวกันปีก่อน (YoY) ในไตรมาส 1/2556 สอดคล้องกับตัวเลขคาดการณ์ที่ 5.3% ของศูนย์วิจัยกสิกรไทย  โดยเป็นการสะท้อนภาพการกลับเข้าสู่ระดับปกติของกิจกรรมทางเศรษฐกิจ หลังจากที่เร่งตัวสูงถึง 19.1% (YoY) ในไตรมาส 4/2555 จากผลของปัจจัยเรื่องฐานเปรียบเทียบ 
อย่างไรก็ดี จีดีพีที่ปรับฤดูกาลประจำไตรมาส 1/2556 หดตัวเป็นครั้งแรกในรอบ 5 ไตรมาส ที่ 2.2% (Seasonally Adjusted Quarter-on-Quarter: QoQ, s.a.) จากไตรมาสก่อนหน้า ใกล้เคียงกับตัวเลขคาดการณ์อัตราการหดตัวที่ 2.1% ของศูนย์วิจัยกสิกรไทย เทียบกับที่ขยายตัว 2.8% (QoQ, s.a.) ในไตรมาส 4/2555 
- โมเมนตัมกิจกรรมทางเศรษฐกิจของไทยแผ่วลงในช่วงต้นปี 2556 หลังผ่านพ้นในช่วงโค้งสุดท้ายของมาตรการกระตุ้นการใช้จ่ายบางมาตรการของภาครัฐ อาทิ มาตรการคืนภาษีรถยนต์คันแรก ขณะที่ การฟื้นตัวของเศรษฐกิจโลกยังคงอยู่ในสถานการณ์ที่มีความเปราะบางอยู่ค่อนข้างมาก โดยเฉพาะ ยูโรโซนที่ยังคงถดถอยลง ขณะที่ สัญญาณการฟื้นตัวของเศรษฐกิจจีนยังไม่มีภาพที่ชัดเจนนัก
ทั้งนี้ การพลิกกลับมาหดตัวลงของมูลค่าจีดีพีที่ปรับฤดูกาลในไตรมาส 1/2556 หลังจากที่ขยายตัวตลอดทั้ง 4 ไตรมาสของปี 2555 สะท้อนภาพการหายไปของแรงส่งกิจกรรมทางเศรษฐกิจของไทยในหลายด้านพร้อมกัน ทั้งการใช้จ่ายภาคครัวเรือน (หดตัว 1.2% QoQ, s.a.) การใช้จ่ายของภาครัฐ (หดตัว 4.8% QoQ, s.a.) การลงทุนในสินทรัพย์ถาวร (หดตัว 1.8% QoQ, s.a.) และการส่งออก (หดตัว 0.1% QoQ, s.a.) ขณะที่ หากวัดจีดีพีจากข้อมูลฝั่งการผลิต จะพบว่า การทรุดตัวลงของเศรษฐกิจไทยนั้น เป็นผลมาจากการหดตัวของการผลิตภาคอุตสาหกรรม (หดตัว 5.9%  QoQ, s.a.) เป็นสำคัญ โดยกิจกรรมในภาคก่อสร้าง การบริการ/อื่นๆ และการผลิตในภาคเกษตร ขยายตัวเพียงเล็กน้อย เท่านั้น 
เศรษฐกิจไทยไตรมาส 2/2556 อาจชะลอลงต่อเนื่อง...จากปัจจัยฐานเปรียบเทียบ 
ศูนย์วิจัยกสิกรไทย คาดว่า แนวโน้มเศรษฐกิจไทยอาจชะลอตัวต่อเนื่องมาที่ 4.3% (YoY) ในไตรมาส 2/2556 ท่ามกลางความเปราะบางของทิศทางเศรษฐกิจที่เป็นแกนหลักของโลก และสถานการณ์การแข็งค่าของเงินบาทในช่วงต้นปี 2556 ที่อาจทำให้สัญญาณการฟื้นตัวของภาคการส่งออกและการผลิตภาคอุตสาหกรรมของไทย ยังคงประกอบภาพได้ไม่สมบูรณ์มากนัก แม้ว่าเงินบาทจะกลับมาเคลื่อนไหวในกรอบที่อ่อนค่ากว่า 29.00 บาทต่อดอลลาร์ฯ ในช่วงต่อมา ภายหลังจากที่ได้ทำสถิติแข็งค่าสุดในรอบ 16 ปี ที่ 28.55 บาทต่อเหรียญสหรัฐ ในช่วงเดือนเม.ย. 2556 ก็ตาม
ส่วนทิศทางการใช้จ่ายในประเทศนั้น คาดว่า แม้ผลของฐานและผลกระตุ้นของโครงการรถคันแรกที่จะทยอยลดลงเมื่อเข้าสู่ช่วงกลางปี อาจทำให้เครื่องชี้การใช้จ่ายภาคเอกชนหลายรายการขยายตัวในกรอบที่ชะลอลง แต่คาดว่า อุปสงค์ในประเทศจะยังคงสามารถรักษาทิศทางการเติบโตไว้ได้ ตามอานิสงส์ของการเร่งเบิกจ่ายเม็ดเงินจากงบประมาณประจำปีของภาครัฐ การปรับระดับสต็อกสินค้าคงเหลือ (หลังราคาทองคำในตลาดโลกทรงตัวอยู่ในระดับต่ำ และการระบายสต็อกสินค้าเกษตรบางประเภทค่อนข้างล่าช้า) และสถานการณ์ค่าครองชีพที่ยังไม่น่าจะเร่งตัวมาก โดยอัตราเงินเฟ้อทั่วไปในไตรมาส 2/2556 น่าจะมีภาพที่ผ่อนคลายลงมามีค่าเฉลี่ยประมาณ 2.4% (YoY) เทียบกับ 3.1% (YoY) ในไตรมาส 1/2556 ตามทิศทางราคาน้ำมันในตลาดโลก และการส่งผ่านภาระต้นทุนของผู้ผลิตที่ยังคงทำได้อย่างจำกัด 
บทสรุปและแนวโน้มเศรษฐกิจไทยในปี 2556 : มุมมองศูนย์วิจัยกสิกรไทย 
ทิศทางเศรษฐกิจไทยในช่วงไตรมาสแรก ปี 2556 ที่ออกมาสอดคล้องกับประมาณการ ทำให้ศูนย์วิจัยกสิกรไทย มองว่า กรอบประมาณการอัตราการขยายตัวทางเศรษฐกิจในปี 2556 ที่ 4.3-5.3% (ค่ากลางกรณีพื้นฐานที่ 4.8%) ยังคงสมเหตุสมผล ภายใต้สมมติฐานในกรณีพื้นฐานที่ราคาน้ำมันดิบดูไบอาจมีค่าเฉลี่ยประมาณ 106 เหรียญสหรัฐต่อบาร์เรล ขณะที่ เศรษฐกิจแกนหลักของโลก (ยกเว้น ยูโรโซน) น่าจะสามารถประคองทิศทางการขยายตัวไว้ได้ (เศรษฐกิจจีน และญี่ปุ่น อาจขยายตัว 7.9% และ 1.5% ตามลำดับ) แม้ว่าข้อจำกัดทางด้านการคลัง อาจทำให้เศรษฐกิจสหรัฐฯ มีโอกาสขยายตัวต่ำกว่า 2.0% ก็ตาม




อย่างไรก็ดี บรรยากาศการใช้จ่ายในประเทศที่น่าจะได้รับอานิสงส์จากระดับค่าครองชีพที่ยังไม่เร่งตัวขึ้นมากตามที่ประเมินไว้ในช่วงก่อนหน้า ทำให้ศูนย์วิจัยกสิกรไทย ปรับเพิ่มกรอบคาดการณ์อัตราการเติบโตของการบริโภคภาคเอกชนมาที่ 3.1-3.8% (ค่ากลางที่ 3.5%) เทียบกับกรอบประมาณการเดิมที่ 2.8-3.6% 
ทั้งนี้ หากสภาพแวดล้อมของเศรษฐกิจในต่างประเทศทยอยมีสัญญาณดีขึ้นในช่วงที่เหลือของปี 2556 ขณะที่ ระดับเงินบาทและอัตราเงินเฟ้อเคลื่อนไหวในกรอบที่มีเสถียรภาพ และการเบิกจ่ายงบประมาณมีความคืบหน้าตามเป้าหมายของรัฐบาลแล้ว ศูนย์วิจัยกสิกรไทย ประเมินว่า มีความเป็นไปได้ที่โมเมนตัมของกิจกรรมทางเศรษฐกิจของไทย น่าจะทยอยฟื้นตัวขึ้น (QoQ, s.a.) ในช่วงไตรมาสข้างหน้า หลังจากที่หดตัวลงไปแล้วในช่วงไตรมาสแรกของปี 
แต่กระนั้น คงต้องยอมรับว่า ปัจจัยเรื่องฐานการคำนวณเปรียบเทียบ และการทยอยหมดผลของมาตรการกระตุ้นของภาครัฐ (รถคันแรก และบ้านหลังแรก) คงทำให้เศรษฐกิจไทยต้องรับมือกับบททดสอบสำคัญในการประคองทิศทางการขยายตัว YoY ในช่วงที่เหลือของปี 2556 โดยเฉพาะอย่างยิ่ง เมื่อแรงขับเคลื่อนด้านการส่งออก และการใช้จ่ายเม็ดเงินของภาครัฐผ่านแผนการลงทุนในโครงการพิเศษอื่นๆ (การบริหารจัดการระบบน้ำ และโครงสร้างพื้นฐาน) นั้น ค่อนข้างอ่อนไหวต่อหลายเงื่อนไขที่ต้องประกอบเข้าด้วยกัน ทั้งทิศทางการฟื้นตัวของเศรษฐกิจโลก และกระบวนการเร่งผลักดันให้เม็ดเงินลงทุนนอกงบประมาณเข้าสู่ระบบเศรษฐกิจ 
สำหรับประเด็นด้านอัตราดอกเบี้ยนโยบายนั้น โมเมนตัมที่แผ่วตัวลงของเศรษฐกิจไทยในช่วงไตรมาสที่ 1/2556 และอาจต่อเนื่องมาในช่วงต้นไตรมาส 2/2556 ทำให้ศูนย์วิจัยกสิกรไทย ประเมินว่า แนวโน้มที่จีดีพีทั้งปี 2556 อาจขยายตัวต่ำกว่าระดับ 5.0% ท่ามกลางสถานการณ์ที่ผ่อนคลายของเงินเฟ้อ อาจกลายเป็นตัวแปรที่ “มีน้ำหนักมากขึ้น” ต่อการพิจารณาจุดยืนเชิงนโยบายการเงินของกนง.ในการประชุมรอบปกติในวันที่ 29 พ.ค. 2556 นี้